
ՏԵՂԵԿԱՆՔ-ՀԻՄՆԱՎՈՐՈՒՄ
«Հայաստանի Հանրապետության կառավարության 2014 թվականի սեպտեմբերի 25-ի 
N 1119-Ն որոշման մեջ լրացումներ և փոփոխություն կատարելու մասին» ՀՀ կառավարության որոշման նախագծի ընդունման

1. Իրավական ակտի ընդունման անհրաժեշտությունը
Որոշման նախագծի ընդունումը պայմանավորված է «Զինվորական ծառայության և զինծառայողի կարգավիճակի մաuին» օրենքում լրացումներ և փոփոխություններ կատարելու մաuին» 11.05.2026թ. ՀO-201-Ն oրենքով (այսուհետ՝ Օրենք) կատարված լրացումները ՀՀ կառավարության 2014թ. սեպտեմբերի 25-ի N 1119-Ն որոշման մեջ իրացնելու անհրաժեշտությամբ: Որոշման նախագծի ընդունումը բխում է նաև ՀՀ վարչապետի 24.06.2026թ. N 554–Ա որոշմամբ հաստատված ցանկի 6-րդ կետի կատարումն ապահովելու անհրաժեշտությունից:
2. Ընթացիկ իրավիճակը և խնդիրները
«Զինվորական ծառայության և զինծառայողի կարգավիճակի մաuին» օրենքում 13.04.2023 ՀՕ-126-Ն օրենքով կատարված փոփոխությունների և լրացումների համաձայն սահմանվել է նաև առողջական վիճակի պատճառով զինվորական ծառայության համար ժամանակավորապես ոչ պիտանի ճանաչվելու պատճառով պարտադիր կամ պայմանագրային զինվորական ծառայությունից արձակվելու հիմքը, սակայն նշված օրենքի մի շարք դրույթներում, որպես տեխնիկական վրիպակ (մի շարք հոդվածներում նախատեսվել է, իսկ մի շարք հոդվածներում ոչ), չեն նախատեսվել այդ հիմքով պայմանագրային զինվորական ծառայությունից արձակվելիս ծագող սոցիալական երաշխիքները: Դրա հիման վրա Օրենքով շտկվել է թերկարգավորումը և զինվորական ծառայությունից արձակվելիս դրամական օգնություն ստանալու մի շարք հիմքերի ցանկում ներառվել է առողջական վիճակի պատճառով զինվորական ծառայության համար ժամանակավորապես ոչ պիտանի ճանաչվելու հիմքը, որը և առաջարկվում է իրացնել համապատասխան դրամական օգնությունների հատկացման կարգը և չափերը սահմանող ՀՀ կառավարության 25.09.2014թ. N 1119-Ն որոշման մեջ: Բացի այդ, հաշվի առնելով վերջին տարիներին զինծառայողների բժշկական օգնության և սպասարկման ծավալների ավելացումը, ինչպես նաև առողջության համընդհանուր ապահովագրության ներդրումը, նպատակահարմար է գտնվել զինծառայողների երկարատև հիվանդության համար սահմանված՝ տարեկան մեկ անգամ դրամական օգնության տրամադրման գործընթացում փոփոխել երկարատև հիվանդության պայմանը՝ դրամական օգնությունը հատկացնելով անընդմեջ 30 օրացուցային օր տևողությամբ հիվանդանոցային բուժման մեջ գտնվելու դեպքում: Փոփոխության անհրաժեշտությունը կայանում է նրանում, որ վերջին տարիներին զինծառայողների բժշկական օգնության և սպասարկման ծավալների ավելացման, ինչպես նաև առողջության համընդհանուր ապահովագրության ներդրման արդյունքում բուժման գործընթացի շրջանակներում անմիջականորեն զինծառայողների կողմից կատարվող ծախսերը կրճատվել են (դեղերի ձեռքբերում, բուժման գործընթացի հետ կապված այլ ծախսեր), որի կապակցությամբ նպատակահարմար է գտնվել զինծառայողներին տարեկան մեկ անգամ դրամական օգնության տրամադրումը նախատեսել առավել նպատակային՝ երկարատև հիվանդության մեջ գտնվելու ժամկետը սահմանելով անընդմեջ 30 օրացուցային օր տևողությամբ:
3. Կարգավորման նպատակը և բնույթը
Որոշման նախագծով սահմանվում է առողջական վիճակի պատճառով զինվորական ծառայության համար ժամանակավորապես ոչ պիտանի ճանաչվելու հիմքով զինվորական ծառայությունից արձակվելիս զինծառայողներին դրամական օգնություն հաշվարկելու իրավունքը, ինչպես նաև հստակեցվում է դրամական օգնության իրավունք տվող երկարատև հիվանդության մեջ գտնվելու ժամկետը:

4. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում ու ծախսերում սպասվելիք փոփոխությունները 
Որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտություն չի առաջանում:
        5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ   
Որոշման նախագիծը կապված է Կառավարության 2021-2026թթ. ծրագրի «1.3 Պաշտպանության ոլորտ. Զինված ուժերի բարեփոխումներ» բաժնի 8-րդ ու 9-րդ կետերի պահանջների արդյունավետ ապահովման հետ, ի դեմս՝ զինվորական ծառայության շահադրդման թե նյութական և թե բարոյահոգեբանական մեխանիզմների խթանման, զինված ուժերը անձնակազմով համալրման և մարդկային ռեսուրսների զարգացման խնդիրների լուծման, արհեստավարժ (պրոֆեսիոնալ) բանակի անցման, զինծառայողների նյութական և սոցիալական ապահովման երաշխիքների, զինծառայության գրավչության և հեղինակության բարձրացման մեխանիզմների կատարելագործման հետ:   










